CELEX: 32018D1732
Language: sl
Date: 2018-10-30 00:00:00
Title: Izvedbeni sklep Komisije (EU) 2018/1732 z dne 30. oktobra 2018 o vzpostavitvi Sistema opazovanja evropske tektonske plošče – Konzorcija evropske raziskovalne infrastrukture (EPOS ERIC) (notificirano pod dokumentarno številko C(2018) 7011) (Besedilo velja za EGP.)

16.11.2018   
               
               
                  SL
               
               
                  Uradni list Evropske unije
               
               
                  L 288/10
               
            
         IZVEDBENI SKLEP KOMISIJE (EU) 2018/1732
         z dne 30. oktobra 2018
         o vzpostavitvi Sistema opazovanja evropske tektonske plošče – Konzorcija evropske raziskovalne infrastrukture (EPOS ERIC)
         
            
               (notificirano pod dokumentarno številko C(2018) 7011)
            
         
         (Besedilo v angleškem, danskem, francoskem, grškem, italijanskem, nemškem, nizozemskem, portugalskem in slovenskem jeziku je edino verodostojno)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC) (1) in zlasti člena 6(1)(a) Uredbe,
         ob upoštevanju naslednjega:
         
                     (1)
                  
                  
                     Belgija, Danska, Francija, Italija, Nizozemska, Norveška, Portugalska, Slovenija in Združeno kraljestvo so Komisijo zaprosili, naj vzpostavi Sistem opazovanja evropske tektonske plošče – Konzorcij evropske raziskovalne infrastrukture (EPOS ERIC). Grčija, Islandija in Švica so sporočile odločitev, da bodo v EPOS ERIC sprva sodelovale kot opazovalke. Zadevne države so se dogovorile, da bo Italija država članica gostiteljica EPOS ERIC.
                  
               
                     (2)
                  
                  
                     Ker je Združeno kraljestvo 29. marca 2017 uradno sporočilo svojo namero, da zapusti Unijo, se bosta v skladu s členom 50 Pogodbe o Evropski uniji Pogodbi za Združeno kraljestvo prenehali uporabljati z dnem začetka veljavnosti sporazuma o izstopu, sicer pa dve leti po uradnem obvestilu, razen če Evropski svet po dogovoru z Združenim kraljestvom ne sklene, da se to obdobje podaljša. Zato se bo Združeno kraljestvo za namene tega izvedbenega sklepa po datumu izstopa in brez poseganja v določbe sporazuma o izstopu štelo za tretjo državo v smislu člena 2(b) Uredbe (ES) št. 723/2009.
                  
               
                     (3)
                  
                  
                     Uredba (ES) št. 723/2009 je bila v Sporazum o Evropskem gospodarskem prostoru (v nadaljnjem besedilu: EGP) vključena s Sklepom Skupnega odbora EGP št. 72/2015 (2).
                  
               
                     (4)
                  
                  
                     Komisija je v skladu s členom 5(2) Uredbe (ES) št. 723/2009 ocenila vlogo in ugotovila, da izpolnjuje zahteve iz navedene uredbe.
                  
               
                     (5)
                  
                  
                     Ukrepi iz tega sklepa so v skladu z mnenjem odbora, ustanovljenega s členom 20 Uredbe (ES) št. 723/2009 –
                  
               SPREJELA NASLEDNJI SKLEP:
         
            Člen 1
            
               1.   Vzpostavi se Sistem opazovanja evropske tektonske plošče – Konzorcij evropske raziskovalne infrastrukture, ki se imenuje „EPOS ERIC“.
            
            
               2.   Osnovni elementi Statuta EPOS ERIC so določeni v Prilogi.
            
         
         
            Člen 2
            Ta sklep je naslovljen na Kraljevino Belgijo, Kraljevino Dansko, Francosko republiko, Helensko republiko, Islandijo, Italijansko republiko, Kraljevino Nizozemsko, Kraljevino Norveško, Portugalsko republiko, Republiko Slovenijo, Švicarsko konfederacijo ter Združeno kraljestvo Velike Britanije in Severne Irske.
         
         
            V Bruslju, 30. oktobra 2018
            
               
                  Za Komisijo
               
               Carlos MOEDAS
               
                  Član Komisije
               
            
         
         
            (1)  UL L 206, 8.8.2009, str. 1.
         
            (2)  Sklep Skupnega odbora EGP št. 72/2015 z dne 20. marca 2015 o spremembi Protokola 31 k Sporazumu EGP o sodelovanju na posebnih področjih, za katera ne veljajo štiri temeljne svobode [2016/755] (UL L 129, 19.5.2016, str. 85).
      
      
         
            PRILOGA
            
               OSNOVNI ELEMENTI STATUTA EPOS ERIC
            
            Naslednji členi in odstavki členov Statuta EPOS ERIC pomenijo osnovne elemente v skladu s členom 6(3) Uredbe Sveta (ES) št. 723/2009.
            1.   Naloge in dejavnosti
            
            (člen 3 Statuta EPOS ERIC)
            
                     
                        1.
                     
                     
                        Glavna naloga EPOS ERIC je vzpostavitev in upravljanje razpršene infrastrukture Sistema opazovanja evropske tektonske plošče ter zagotavljanje okvirja za učinkovito upravljanje, da se spodbudi združevanje in usklajevanje tematskih osrednjih storitev (v nadaljnjem besedilu: TOS) ter vzpostavitev in upravljanje integriranih osrednjih storitev (v nadaljnjem besedilu: IOS).
                     
                  
                     
                        2.
                     
                     
                        EPOS ERIC izvaja naslednje dejavnosti:
                        
                                    (a)
                                 
                                 
                                    vzpostavitev TOS za različne skupnosti, ki prispevajo k EPOS;
                                 
                              
                                    (b)
                                 
                                 
                                    zagotavljanje koordinacije TOS v okviru EPOS ERIC, ki zajema pravne, upravljalne in finančne vidike, ter tehnične povezave z IOS;
                                 
                              
                                    (c)
                                 
                                 
                                    razvoj IOS za zagotovitev interoperabilnosti, upravljanja podatkov in dostopa do storitev;
                                 
                              
                                    (d)
                                 
                                 
                                    usklajevanje izvajanja EPOS z nacionalnimi prednostnimi nalogami in strategijami;
                                 
                              
                                    (e)
                                 
                                 
                                    vključevanje EPOS v svetovno znanstveno skupnost za izboljšanje storitev EPOS;
                                 
                              
                                    (f)
                                 
                                 
                                    zagotavljanje popolnega izkoriščanja dosežkov nove raziskovalne infrastrukture;
                                 
                              
                                    (g)
                                 
                                 
                                    spodbujanje usposabljanja, ozaveščanja in mednarodnega sodelovanja;
                                 
                              
                                    (h)
                                 
                                 
                                    sodelovanje v projektih, ki jih financira EU;
                                 
                              
                                    (i)
                                 
                                 
                                    kakršne koli druge povezane ukrepe, potrebne za uresničevanje cilja EPOS ERIC.
                                 
                              
                  
                     
                        3.
                     
                     
                        EPOS ERIC svojo glavno nalogo opravlja na neprofitni podlagi. Kljub temu lahko EPOS ERIC opravlja nekatere gospodarske dejavnosti, če so tesno povezane z njegovo glavno nalogo in ne ogrožajo njenega izvajanja.
                     
                  
                     
                        4.
                     
                     
                        EPOS ERIC ločeno beleži odhodke in prihodke svojih gospodarskih dejavnosti ter zanje zaračuna tržne cene ali, če teh ni mogoče določiti, polno ceno z razumno maržo. Te dejavnosti niso zajete v davčnih oprostitvah.
                     
                  2.   Uradni sedež EPOS ERIC
            
            (člen 2(3) Statuta EPOS ERIC)
            Uradni sedež EPOS ERIC je v Rimu v Italiji.
            3.   Naziv
            
            (člen 2(1) Statuta EPOS ERIC)
            Sistem opazovanja evropske tektonske plošče se vzpostavi kot Konzorcij evropske raziskovalne infrastrukture (ERIC) na podlagi Uredbe (ES) št. 723/2009 in se, tudi v nadaljnjem besedilu, imenuje „EPOS ERIC“.
            4.   Trajanje
            
            (člen 26 Statuta EPOS ERIC)
            EPOS ERIC se vzpostavi za začetno obdobje dvajsetih let. To obdobje se lahko podaljša s sklepom generalne skupščine, sprejetim z dvotretjinsko večino.
            5.   Likvidacija
            
            (člen 27 Statuta EPOS ERIC)
            
                     
                        1.
                     
                     
                        Sklep o likvidaciji EPOS ERIC sprejme generalna skupščina v skladu s členom 10 Statuta.
                     
                  
                     
                        2.
                     
                     
                        EPOS ERIC takoj, vsekakor pa najpozneje v desetih dneh po sprejetju sklepa o likvidaciji, o sklepu uradno obvesti Evropsko komisijo.
                     
                  
                     
                        3.
                     
                     
                        Sredstva, ki ostanejo po plačilu dolgov EPOS ERIC, se porazdelijo med članice v sorazmerju s seštevkom njihovih letnih prispevkov za EPOS ERIC, kot so navedeni v členu 9 Statuta.
                     
                  
                     
                        4.
                     
                     
                        EPOS ERIC takoj po koncu likvidacijskega postopka, vsekakor pa najpozneje v desetih dneh po koncu navedenega postopka, o tem uradno obvesti Komisijo.
                     
                  
                     
                        5.
                     
                     
                        EPOS ERIC preneha obstajati z dnem, ko Evropska komisija objavi ustrezno obvestilo v Uradnem listu Evropske unije.
                     
                  6.   Odgovornost
            
            (člen 18 Statuta EPOS ERIC)
            
                     
                        1.
                     
                     
                        EPOS ERIC je odgovoren za svoje dolgove.
                     
                  
                     
                        2.
                     
                     
                        Članice niso solidarno odgovorne za dolgove EPOS ERIC. Finančna odgovornost članic in stalnih opazovalk za dolgove EPOS ERIC je omejena na njihove ustrezne prispevke za EPOS ERIC, kot so navedeni v členu 9 Statuta.
                     
                  
                     
                        3.
                     
                     
                        EPOS ERIC zagotovi ustrezna zavarovanja za tveganja, ki so značilna za izgradnjo in delovanje EPOS ERIC.
                     
                  7.   Politika dostopa
            
            (člen 19 Statuta EPOS ERIC)
            
                     
                        1.
                     
                     
                        Politika dostopa do podatkov EPOS ERIC upošteva najboljše mednarodne prakse glede javnih podatkov, kot so tiste, ki jih je določila Evropska unija, ter priznava pravice lastnikov podatkov.
                     
                  
                     
                        2.
                     
                     
                        EPOS ERIC je spodbujevalec raziskav in na splošno spodbuja odprt dostop do raziskovalnih podatkov, podatkovnih proizvodov, storitev in programske opreme kot tudi raziskovalne infrastrukture, in sicer v skladu z načeli FAIR.
                     
                  
                     
                        3.
                     
                     
                        V primerih, v katerih obstajajo razlike med politikami souporabe podatkov in pravili o fizičnem dostopu, EPOS ERIC spodbuja kulturo odprtosti in izmenjav med javnimi raziskovalnimi skupnostmi pa tudi članicami, opazovalkami in drugimi subjekti. Dostop temelji na načelih odprtega dostopa v skladu z merili, postopki in pogoji, določenimi v izvedbenih pravilih EPOS ERIC.
                     
                  
                     
                        4.
                     
                     
                        Postopki in merila ocenjevanja so javno dostopni na spletni strani EPOS ERIC.
                     
                  8.   Politika znanstvenega ocenjevanja
            
            (člen 20 Statuta EPOS ERIC)
            Dejavnosti EPOS ERIC vsakih pet let oceni neodvisna skupina vrhunskih mednarodnih zunanjih ocenjevalcev, ki jih imenuje generalna skupščina in ki generalni skupščini tudi poročajo; skupina izvaja znanstvene ocene dejavnosti EPOS ERIC.
            9.   Politika razširjanja
            
            (člen 21 Statuta EPOS ERIC)
            
                     
                        1.
                     
                     
                        EPOS ERIC spodbuja raziskovalce, naj rezultate svojih raziskav dajo na voljo javnosti tudi prek EPOS ERIC.
                     
                  
                     
                        2.
                     
                     
                        EPOS ERIC za doseganje ciljne publike uporablja različne kanale, vključno s spletnim portalom, bilteni, delavnicami, udeleževanjem konferenc ter članki v revijah in novičarskih medijih.
                     
                  10.   Pravice intelektualne lastnine
            
            (člen 22 Statuta EPOS ERIC)
            
                     
                        1.
                     
                     
                        Izraz „intelektualna lastnina“ se razlaga v skladu s členom 2 Konvencije o ustanovitvi Svetovne organizacije za intelektualno lastnino, ki je bila podpisana 14. julija 1967.
                     
                  
                     
                        2.
                     
                     
                        Pravice intelektualne lastnine za podatke EPOS ERIC ter drugo znanje, pridobljeno in razvito z dejavnostmi EPOS ERIC, so last subjektov ali oseb, ki so jih ustvarili.
                     
                  
                     
                        3.
                     
                     
                        Za izmenjavo in povezovanje intelektualne lastnine med članicami ali subjekti, ki jih zastopajo, veljajo izvedbena pravila, ki jih potrdi generalna skupščina. Izvedbena pravila urejajo tudi pogoje o zaupnosti izmenjanih podatkov.
                     
                  
                     
                        4.
                     
                     
                        Intelektualna lastnina, ki je rezultat dejavnosti, ki jih financira izključno EPOS ERIC, je last EPOS ERIC.
                     
                  
                     
                        5.
                     
                     
                        EPOS ERIC izpolnjuje veljavno zakonodajo o varstvu podatkov in zasebnosti.
                     
                  11.   Politika zaposlovanja
            
            (člen 23 Statuta EPOS ERIC)
            
                     
                        1.
                     
                     
                        Politiko zaposlovanja EPOS ERIC ureja zakonodaja držav, v kateri je osebje zaposleno in običajno opravlja svoje delo.
                     
                  
                     
                        2.
                     
                     
                        Postopki izbire in zaposlovanje kandidatov, prijavljenih na delovna mesta v EPOS ERIC, so pregledni, nediskriminatorni in zagotavljajo enake možnosti. Vsa delovna mesta v EPOS ERIC se javno objavijo.
                     
                  12.   Politika javnega naročanja
            
            (člen 24 Statuta EPOS ERIC)
            
                     
                        1.
                     
                     
                        EPOS ERIC kandidate in ponudnike za javna naročila obravnava enako in brez diskriminacije. Pri politiki javnega naročanja EPOS ERIC se upoštevajo načela preglednosti, nediskriminacije in konkurence. Podrobna pravila o postopkih in merilih javnega naročanja se določijo v izvedbenih pravilih.
                     
                  
                     
                        2.
                     
                     
                        Javna naročila v zvezi z dejavnostmi EPOS ERIC, ki jih izvajajo članice in opazovalke, se izvedejo tako, da se zagotovi ustrezno upoštevanje potreb EPOS ERIC ter tehničnih zahtev in specifikacij, ki jih izdajo ustrezni organi.